b'\n_START_ARTICLE_\nLenins fredspris\n_START_PARAGRAPH_\nLenins fredspris, oprindelig Stalins fredspris, kendt som Stalinprisen, var en pris som blev uddelt af Sovjetunionen fra 1949 til 1990._NEWLINE_Prisen blev indstiftet 21. december 1949 af Josef Stalin (formelt gennem et dekret fra pr\xc3\xa6sidiet i Den \xc3\x98verste Sovjet) som Den internationale Stalinpris \xc2\xabfor at styrke freden mellem nationerne\xc2\xbb. Prisen blev som regel omtalt som Stalins fredspris eller Stalinprisen. Den blev oprettet til \xc3\xa6re for Stalin i anledning af hans 70-\xc3\xa5rsdag, og var ment som et slags stalinistisk alternativ til Nobels fredspris. Selv om prisen var til \xc3\xa6re for den runde f\xc3\xb8dselsdag, blev den f\xc3\xb8rst oprettet efter at Stalin var fyldt 71 \xc3\xa5r (18. december samme \xc3\xa5r). Prisen blev uddelt til flere modtagere hvert \xc3\xa5r og blev kun givet til udl\xc3\xa6ndinge._NEWLINE_I forbindelse med afstaliniseringen fik prisen i 1956 det officielle navn Den internationale Leninpris \xc2\xabfor at styrke freden mellem nationerne\xc2\xbb (russisk \xd0\x9c\xd0\xb5\xd0\xb6\xd0\xb4\xd1\x83\xd0\xbd\xd0\xb0\xd1\x80\xd0\xbe\xd0\xb4\xd0\xbd\xd0\xb0\xd1\x8f \xd0\x9b\xd0\xb5\xd0\xbd\xd0\xb8\xd0\xbd\xd1\x81\xd0\xba\xd0\xb0\xd1\x8f \xd0\xbf\xd1\x80\xd0\xb5\xd0\xbc\xd0\xb8\xd1\x8f \xc2\xab\xd0\x97\xd0\xb0 \xd1\x83\xd0\xba\xd1\x80\xd0\xb5\xd0\xbf\xd0\xbb\xd0\xb5\xd0\xbd\xd0\xb8\xd0\xb5 \xd0\xbc\xd0\xb8\xd1\x80\xd0\xb0 \xd0\xbc\xd0\xb5\xd0\xb6\xd0\xb4\xd1\x83 \xd0\xbd\xd0\xb0\xd1\x80\xd0\xbe\xd0\xb4\xd0\xb0\xd0\xbc\xd0\xb8\xc2\xbb). Tidligere prisvindere blev opfordret til at sende deres prismedaljer retur for at f\xc3\xa5 dem byttet til medaljer uden Stalins navn og portr\xc3\xa6t.'